CELEX: 32014R0523
Language: lt
Date: 2014-05-12 00:00:00
Title: 2014 m. kovo 12 d. Komisijos deleguotasis reglamentas (ES) Nr. 523/2014, kuriuo Europos Parlamento ir Tarybos reglamentas (ES) Nr. 575/2013 papildomas techniniais reguliavimo standartais, pagal kuriuos nustatoma, kas laikoma įstaigos padengtų obligacijų vertės ir įstaigos turto vertės glaudžia sąsaja  Tekstas svarbus EEE

20.5.2014   
            
            
               LT
            
            
               Europos Sąjungos oficialusis leidinys
            
            
               L 148/4
            
         KOMISIJOS DELEGUOTASIS REGLAMENTAS (ES) Nr. 523/2014
   2014 m. kovo 12 d.
   kuriuo Europos Parlamento ir Tarybos reglamentas (ES) Nr. 575/2013 papildomas techniniais reguliavimo standartais, pagal kuriuos nustatoma, kas laikoma įstaigos padengtų obligacijų vertės ir įstaigos turto vertės glaudžia sąsaja
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (1), ypač į jo 33 straipsnio 4 dalį,
   kadangi:
   
               (1)
            
            
               pelnas ir nuostoliai iš įstaigos įsipareigojimų, susidarę dėl pačios įstaigos kreditingumo pokyčių, iš principo neturėtų būti įtraukti į jokią nuosavų lėšų dalį. Tačiau verslo modeliuose, grindžiamuose griežtu lygiaverčio finansavimo arba pusiausvyros principu, ši taisyklė netaikoma, remiantis prielaida, kad įsipareigojimo vertės sumažėjimą arba padidėjimą visiškai kompensuoja atitinkamas turto, kurį visiškai atitinka įsipareigojimas, vertės sumažėjimas arba padidėjimas;
            
         
               (2)
            
            
               svarbu nustatyti reikalavimus, pagal kuriuos nustatoma, ar egzistuoja glaudi įstaigos įsipareigojimo, kurį sudaro padengtos obligacijos, nurodytos Europos Parlamento ir Tarybos direktyvos 2009/65/EB (2) 52 straipsnio 4 dalyje, ir įstaigos turto, kuriuo grindžiamos padengtos obligacijos, vertės sąsaja;
            
         
               (3)
            
            
               glaudi sąsaja turėtų atsispindėti šių obligacijų ir hipotekos paskolų, kuriomis jos grindžiamos, apskaitoje, kitaip būtų neatsargu pripažinti pelną ir nuostolius, susidariusius dėl pačios įstaigos kreditingumo pokyčių;
            
         
               (4)
            
            
               pristatymo pasirinkimo sandoris leidžia skolininkui rinkoje supirkti konkrečias padengtas obligacijas, kuriomis finansuojama hipotekos paskola, ir pateikti padengtas obligacijas bankui kaip ankstyvą hipotekos paskolos išankstinį mokėjimą. Suteikus skolininkui tokią galimybę pasinaudoti pristatymo pasirinkimo sandoriu, hipotekos paskolų tikroji vertė visada turėtų būti lygi padengtų obligacijų, kuriomis finansuojamos tos paskolos, tikrajai vertei. Tai reiškia, kad apskaičiuojant hipotekos paskolų tikrąją vertę reikėtų atsižvelgti į įterptojo pristatymo pasirinkimo sandorio tikrosios vertės nustatymą pagal nusistovėjusią rinkos praktiką;
            
         
               (5)
            
            
               šis Reglamentas grindžiamas techninių reguliavimo standartų projektais, kuriuos Europos bankininkystės institucija pateikė Komisijai;
            
         
               (6)
            
            
               Europos bankininkystės institucija dėl techninių reguliavimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 (3) 37 straipsnį, pateikti nuomonę,
            
         PRIĖMĖ ŠĮ REGLAMENTĄ:
   1 straipsnis
   Sąvokų apibrėžtys
   Vartojamų terminų apibrėžtys:
   1.   1) padengta obligacija
      – obligacija, nurodyta Direktyvos 2009/65/EB 52 straipsnio 4 dalyje;
   2.   2) pristatymo pasirinkimo sandoris
      – galimybė išpirkti hipotekos paskolą superkant padengtas obligacijas rinkos arba nominaliąja verte pagal Reglamento (ES) Nr. 575/2013 33 straipsnio 3 dalies d punktą.
   2 straipsnis
   Glaudi sąsaja
   1.   Laikoma, kad padengtos obligacijos vertė ir įstaigos turto vertė yra glaudžiai susijusios, kai įvykdomos visos šios sąlygos:
   
               a)
            
            
               bet kokie įstaigos išleistų padengtų obligacijų tikrosios vertės pokyčiai visada sukelia tokius pačius turto, kuriuo grindžiamos padengtos obligacijos, tikrosios vertės pokyčius. Tikroji vertė nustatoma pagal taikomą apskaitos sistemą, kaip apibrėžta Reglamento (ES) Nr. 575/2013 4 straipsnio 1 dalies 77 punkte;
            
         
               b)
            
            
               hipotekos paskolos, kuriomis grindžiamos padengtos obligacijos, kurias įstaiga išleido paskoloms finansuoti, gali būti bet kuriuo metu išpirktos superkant padengtas obligacijas rinkos arba nominaliąja verte pasinaudojus pristatymo pasirinkimo sandoriu;
            
         
               c)
            
            
               tikrajai hipotekos paskolų ir padengtų obligacijų vertei nustatyti taikomas skaidrus mechanizmas. Nustatant hipotekos paskolų vertę apskaičiuojam tikroji pristatymo pasirinkimo sandorio vertė.
            
         2.   Kai pagal 1 dalį grynasis pelnas arba nuostoliai susidaro dėl padengtų obligacijų arba hipotekos paskolų su įterptuoju pristatymo pasirinkimo sandoriu, kuriomis jos grindžiamos, vertės pokyčių, laikoma, kad glaudi sąsaja neegzistuoja.
   3 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. kovo 12 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 176, 2013 6 27, p. 1.
   
      (2)  2009 m. liepos 13 d. Europos Parlamento ir Tarybos direktyva 2009/65/EB dėl įstatymų ir kitų teisės aktų, susijusių su kolektyvinio investavimo į perleidžiamus vertybinius popierius subjektais (KIPVPS), derinimo (OL L 302, 2009 11 17, p. 32).
   
      (3)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).